Svenska Ylen mukaan päätös tietojen hävittämisestä päivittäin liittyy kiistaan siitä, ovatko tiedot eduskunnan vierailijoista julkisia vai eivät.

Väittely vierailijatietojen julkisuudesta alkoi Svenska Ylen mukaan reilut kolme vuotta sitten, kun se halusi selvittää, ketkä kansanedustajia käyvät tapaamassa ajaakseen omaa asiaansa. Tietopyynnöistään huolimatta ruotsinkielinen Yle ei saanut tietoja vierailijoista, koska eduskunta oli sitä mieltä, etteivät ne kuulu julkisuuslain piiriin.

Svenska Yle kertoi asiasta maanantaina.

Ruotsinkielisen Ylen mukaan viime vuoden loppupuolella korkein hallinto-oikeus katsoi, että tiedot ovat julkisia. Svenska Yle kertoo, että viime keväänä eduskunta päätyi ratkaisuun hävittää vierailijatiedot päivittäin.

Asian Ilta-Sanomille vahvistaa eduskunnan hallintojohtaja Pertti Rauhio.

– Tähän päädyttiin sen perusteella, että henkilörekistereitä ei tule ylläpitää tai säilyttää, mikäli niiden ylläpitämiselle tai säilyttämiselle ei ole perusteltua tarkoitusta. Vierailijalistojen tarkoitus on selvittää turvallisuusosastolle, että ovatko taloon tulleet henkilöt iltaan mennessä poistuneet, Rauhio katsoo.

Rauhion mielestä turvallisuusosaston asia ei ole säilyttää rekisteriä vierailijoista siksi, että esimerkiksi toimittajat voisivat selvittää niistä, ketkä käyvät tapaamassa kansanedustajia ja lobbaamassa asiaansa.

– Meidän asiamme on minimoida tällaisten listojen ja rekistereiden määrää. Ihmiset ovat varmaan ihan tarpeeksi monessa listassa ja reksiterissä muutenkin. Lisäksi Suomen eduskunnassa lobbaaminen on aivan tavattoman avointa.

Lisäksi eduskunta katsoo, ettei sen tarvitse luovuttaa tietoja sähköisessä muodossa. Tiedot saa vain paikanpäällä paperisena. Asian käsittely hallinto-oikeudessa on vielä kesken.

– Odotan, mitä hallinto-oikeus siitä arvioi ja meille määrää, Rauhio toteaa.